DA-raadslid loop deur oor FB-uitlatingOckert Fourie. Foto: Via Facebook Ockert Fourie, DA-raadslid van die Sol Plaatje-munisipaliteit in Kimberley, is tydelik geskors nadat hy uitlatings oor motor- en kwadfietsryers op sosiale media gemaak het. “En orals is hierdie verdomde motorfietse en quad bikes en scramblers wat hulle enjins ref tot ŉ mens blind word van woede want die gemors neem geen mens in ag nie. Hulle dink net aan hulleself en as daardie enjins die hel inskree dan wens ek net om stukke staal, bloed en derms en breins teen lamppale en in die teerpad te sien. Die gemors dink net hoe wonderlik hulle en hul bikes is sonder om siekes en oues en skofwerkers en babas in ag te neem net solank hulle windgat en afshowerig kan wees. Jy kan hulle nie educate nie want hulle vloek jou en gang up en maak nog erger geraas om ŉ mens te tart so bloed harsings en stukke kopbene en derms aan lamppale gee satisfaksie vir hierdie haatlike optredes van hierdie gewetenlose mense [sic],” lui ŉ Facebook-inskrywing wat Sondag geplaas en intussen verwyder is. Sy uitlatings het talle mense warm onder die kraag gemaak en hulle het heftig gereageer en hom selfs gedreig. Fourie het intussen om verskoning oor die plasing gevra. “Ek wil graag opreg om verskoning vra aan motorfietsryers vir my inskrywing op Facebook en die verwysing na erge noodlottige gevolge. My bedoeling was geensins gemik op alle motorfietsryers nie, maar nogtans wil ek my opregte jammerte uitspreek en weer eens om verskoning vra vir my wrede inskrywing,” lui ŉ inskrywing wat op 17 Desember op sy Facebook-profiel geplaas is. “As u moontlik sal verstaan dan kan ek net noem dat hier ŉ groepie motorfietsryers in my omgewing is wat ontsaglik jaag en hulle motorfietse maak geweldig geraas en dis veral naweke en Sondae wat hoor en sien vergaan. Ek probeer nie hiermee my optrede regverdig nie en spreek my opregte berou uit en hoop u kan my vergewe asb.” Die DA in die Noord-Kaap het intussen ook aan die motorfiets-gemeenskap om verskoning gevra vir Fourie se “persoonlike verklaring”. “Ons wil dit duidelik stel dat dit nie die standpunt van die DA is nie. Ons keur glad nie diskriminasie in enige vorm goed nie. Rdl. Fourie het persoonlik op sy Facebook-profiel om verskoning gevra vir sy kwetsende plasing,” het die party in ŉ verklaring gesê. Andrew Louw, leier van die DA in die Noord-Kaap, het Woensdag aan Maroela Media gesê hoewel hul kantore Vrydag vir die feesseisoen gesluit het, het die party weens die erns van die saak Maandagaand ŉ noodvergadering belê om die kwessie te bespreek. “Ons het tydens die vergadering besluit om hom voorlopig te skors hangende ŉ dringende interne ondersoek oor die aangeleentheid. Die interne ondersoek sal vroeg in volgende jaar van stapel gestuur word en prioriteit geniet weens die ernstigheid van die aard,” het hy gesê.